Agglomeration
En Agglomerazioon (dä Begriff chunt vom latynische Wort agglomerare ‚fest aaschliesse‘) isch noch dr Definizioon vo dr UNO vo 1998 e Kärnstadt samt iirem suburbane Umland oder eme Umlandgebiet, wo dicht besiidlet isch und usserhalb vo de Stadtgränze lit, aber e Gränze zur Stadt het.

E sonigi Agglomerazioon bestoot us äinere oder meerere Stedt und iire Vorstadtgmäinde, wo en Siidligsgürtel bilde. D Agglomerazioon entspricht also enere „Stadt“ im räin geografische Sinn, ooni dass men uf administrative Gränze luegt. E Stadtagglomerazioon cha au Piet i verschidene Länder ha wie öpe bi Basel und Gämf.

Anderi hüffig verwändeti Bezäichnige für son e Gebiet si Stadtregioon und Balligsruum oderBalligsgebiet. Zwar bezäichne die Usdrück im Wääsentlige s Gliiche, aber es git, je noch däm wie mäs usläit, chliini Bedütigsnüansse.

Nit zun ere Stadtregioon ghööre – im Geegesatz zu de Modäll vo dr Groossregioon, dr Metropolregioon oder Metropolitanstadt un dr Wirtschaftsregioon –  deren iiri ländlig brägte perifeere Rüüm, sondern si meint nume die unmiddelbari, dicht bebauti Umgääbig vo dr Kärnstadt. Aber au Siidlige, wo nit diräkt an d Kärnstadt aagränze, chönne zur Stadtregioon zelt wärde, wenn dr grösst Däil vo de Iiwooner in dr Kärnstadt schafft. Mä underschäidet au no zwüsche monozentrische und polyzentrische Agglomerazioone, je nochdäm, öb s äi oder meereri Zentrum git.

D Kriterie, wie me bi al dene geograifsche Modäll d Grössi vo dr sidlig berächnet, chöme drvo, wie me d Rüüm wott vo de andere Regioone abgränze. Do drfür git’s kei feschti Normierig, und drum cha mä Zaale für verschiideni Stadtregioone nume bedingt vergliiche.

Lueg au 
 Metropolregioon Züri
 Metropolitanstadt Mailand

Litratuur 
 United Nations (Hrsg.): Principles and recommendations for population and housing censuses, 1998.
 Burgdorff, Stephan / Janssen, Dr. Hauke: Jahrbuch 2003 – Die Welt in Zahlen Daten Analysen, Spiegel-Buchverlag, Deutscher Taschenbuch Verlag, S. 490f.
 Häussermann, Hartmut: Grossstadt: soziologische Stichworte, Leske + Budrich Verlag, Opladen 1998, ISBN 3-8100-2126-1.

Weblingg 
 Die größten Agglomerationen der Welt gmäss dr citypopulation.de

Humangeografischs Objekt
Stadt